钦定古今图书集成/明伦汇编/氏族典/第429卷 > 赵普
## 钦定古今图书集成/明伦汇编/氏族典/第429卷 > 赵普

按《宋史赵普传》：“普字则平，幽州蓟人。父回，徙常山，又
徙河南洛阳。普沈厚寡言，太祖拔滁州，宰相范质奏
为军事判官。太祖受禅，以佐命功，授右谏议大夫。建
隆三年，拜枢密使。乾德二年，以普为门下侍郎平章
事。普为政颇专，廷臣多忌之。时官禁私贩秦陇大木，
普尝遣亲吏诣市屋材，吏因之窃鬻都下。又以隙地”
私易尚食蔬圃，又营邸店规利。太祖怒，出为河阳三
城节度。太平兴国初，入朝，颇为卢多逊所毁。会柴禹
锡等告秦王廷美将有阴谋，帝召问，普言“愿备枢轴，
以察奸变。”退又上书，自陈预闻顾托之事，辞甚切至。
太宗感悟，召拜司徒。八年，出为武胜军节度，帝作诗
以饯之。雍熙四年，移山南东道节度使。表求入觐，册
拜太保。上表求致仕，以为西京留守、河南尹。淳化三
年，拜太师，封魏国公。卒，谥忠献。子承宗，羽林大将军、
知潭、郓二州，皆有声。承煦，成州团练使。弟固安易，固
至都官郎中。